আর্থিক সঙ্কটে হিমাচল, রাষ্ট্রপতি শাসন দাবি বিজেপির

কলকাতা: ভয়াবহ আর্থিক সঙ্কটে পড়েছে হিমাচল প্রদেশ (Himachal Pradesh)। পরিস্থিতি এতটাই সঙ্গিন যে সেপ্টেম্বর মাসের তিন দিন পেরিয়ে গেলেও সরকারি কর্মচারীরা বেতন পাননি। আটকে আছে অবসরপ্রাপ্তদের পেনশনও। সরকারি অফিসের বেতন দেরি হওয়া অভূতপূর্ব বিষয়। কংগ্রেস সরকারের এই আর্থিক সঙ্কট দেখেই আসরে নেমেছে বিরোধী দল বিজেপি (BJP)। তারা রাজ্যে রাষ্ট্রপতি শাসনের দাবি করেছে।

আরও পড়ুন: রাহুল গান্ধীর সঙ্গে সাক্ষাৎ বজরং-বিনেশের

হিমাচল প্রদেশে প্রায় ২ লক্ষ সরকারি কর্মী এবং পেনশনভোগী দেড় লক্ষের মতো। সময় মতো বেতন-পেনশন না পাওয়ায় তাঁরা উদ্বিগ্ন। যদিও মুখ্যমন্ত্রী সুখবিন্দর সিং সুখু (Sukhvinder Singh Sukhu) জানিয়েছেন, আর্থিক সঙ্কট রয়েছে তবে তা দ্রুত সমাধান হবে, কর্মীরা বেতনও পাবেন। শোনা যাচ্ছে, প্রায় ৯০ হাজার কোটি টাকার দেনায় রয়েছে হিমাচল। কেউ কেউ সে রাজ্যের দেউলিয়া হয়ে যাওয়ারও আশঙ্কা করছে। এরমধ্যেই রাষ্ট্রপতি শাসনের দাবি করে রাজনৈতিক তাস ফেলল গেরুয়া শিবির।