আর্থিক সঙ্কটের দায় বিজেপির উপর চাপালেন হিমাচলের মুখ্যমন্ত্রী

কলকাতা: হিমাচল প্রদেশে (Himachal Pradesh) আর্থিক সঙ্কটের দরুন আটকে রয়েছে সরকারি কর্মীদের বেতন। এমনকী এখন পেনশনও পাননি অবসরপ্রাপ্ত কর্মীরা। এ নিয়ে শাসকদল কংগ্রেস (Congress) এবং বিরোধী বিজেপির (BJP) মধ্যে রাজনৈতিক তরজা শুরু হয়েছে। কংগ্রেস সরকারের অব্যবস্থার অভিযোগ তুলে রাষ্ট্রপতি শাসনের দাবি করেছে বিজেপি। অন্যদিকে আর্থিক সঙ্কটের দাবি খারিজ করেছেন মুখ্যমন্ত্রী সুখবিন্দর সিং সুখু (Sukhvinder Singh Sukhu)। পাল্টা পূর্বতন বিজেপি সরকারকে আক্রমণ করেছেন তিনি।

আরও পড়ুন: আর্থিক সঙ্কটে হিমাচল, রাষ্ট্রপতি শাসন দাবি বিজেপির

হিমাচলের মুখ্যমন্ত্রী বলেছেন, রাজ্যের অর্থনৈতিক পরিস্থিতি শুধরাচ্ছে। আগামী ছ’ মাসে আরও উন্নতি হবে। এই অবস্থার জন্য দায়ী আগের বিজেপি সরকার। তারা খয়রাতির রাজনীতি করে হিমাচলের এই হাল করেছে বলে দাবি মুখ্যমন্ত্রীর। প্রসঙ্গত, হিমাচল প্রদেশে প্রায় ২ লক্ষ সরকারি কর্মী এবং পেনশনভোগী দেড় লক্ষের মতো। সময় মতো বেতন-পেনশন না পাওয়ায় তাঁরা উদ্বিগ্ন। শোনা যাচ্ছে, প্রায় ৯০ হাজার কোটি টাকার দেনায় রয়েছে হিমাচল। কেউ কেউ সে রাজ্যের দেউলিয়া হয়ে যাওয়ারও আশঙ্কা করছে। এরমধ্যেই রাষ্ট্রপতি শাসনের দাবি করে রাজনৈতিক তাস ফেলল গেরুয়া শিবির।